澗壁阻風登小山四望書懷
作者：孫應時
朝代：宋

paragraphs: 崇阿岸長江，荒蹊得徐步。
徘徊一舒眺，邂逅豁心素。
天壤故宏廓，川涂渺回互。
蒼烟極東溟，落日臨北固。
波光蕩汀渚，碧色明草樹。
淮南平如砥，萬象入指顧。
低迷江都宮，隠轔瓜洲戍。
依依眷昔游，惻惻起遐慕。
向來猶喜事，所歷有奇趣。
摧頹八九年，日已不如故。
兩脚厭行李，萬里諳長路。
迺窮岷山源，重到入海處。
結交豈不廣，覽古亦云富。
所抱憂國心，知非濟時具。
晨昏耿重闈，裘葛窘童孺。
脫然决東耕，孤舟久東騖。
寖近真自喜，凌險有餘懼。
可憐茲叢薄，政爾淹杖屨。
雲容尚飛揚，風意何鬰怒。
人事諒難必，江神非所忤。
庶蒙皇天慈，穩借一帆度。
致意孫興公，尋君遂初賦。